এম এ রহিম, বেনাপোল (যশোর): বেনাপোল চেকপোষ্ট এলাকা থেকে শুক্রবার দুপুরে ভারত থেকে পাচার হয়ে আসা বিপুল পরিমান বৈদেশিক মুদ্রাসহ ৫ জন বাংলাদেশী পাসপোর্ট যাত্রীকে আটক করেছে বিজিবি। এদের মধ্যে ৩ জন পুরুষ ও ২ জন মহিলা যাত্রী রয়েছে।
৪৯ বিজিবি’র সহকারী পরিচালক ইমামুল হক জানান, গোপন সংবাদের ভিত্তিতে জানা যায়, বিপুল পরিমান বৈদেশিক মুদ্রা নিয়ে কয়েকজন পাসপোর্ট যাত্রী ভারত থেকে বেনাপোল চেকপোষ্ট দিয়ে বাংলাদেশে প্রবেশ করেছে। এ ধরনের সংবাদের ভিত্তি বিজিবি সদস্যরা ৫ জন পাসপোর্ট যাত্রীকে আটক করে আইসিপি ক্যাম্পে নিয়ে আসে। পরে তাদের দেহ ও ব্যাগ তল্লাশী করে ২০ হাজার ৯০০ ডলার, ৩৫ লাখ ২০ হাজার ভারতীয় রুপি ও কয়েকটি মোবাইল সেট উদ্ধার করা হয়। যা বাংলাদেশী প্রায় ৬০ লাখ টাকা। আটককৃত নজরুল ইসলাম, জুয়েল খান, শহিদুর রহমান, শাহিদা বেগম ও ইয়াছমিন আক্তারকে বেনাপোল পোর্ট থানায় সোপর্দ করা হয়েছে।